CELEX: C2004/179/07
Language: el
Date: 2004-07-10 00:00:00
Title: Υπόθεση C-194/04: Αίτηση για την έκδοση προδικαστικής αποφάσεως που υπέβαλε το rechtbank 's-Gravenhage με απόφαση της 22ας Απριλίου 2004 στην υπόθεση Nederlandse Vereniging Diervoederindustrie Nevedi κατά Productschap Diervoeder

10.7.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 179/4
            
         Αίτηση για την έκδοση προδικαστικής αποφάσεως που υπέβαλε το rechtbank 's-Gravenhage με απόφαση της 22ας Απριλίου 2004 στην υπόθεση Nederlandse Vereniging Diervoederindustrie Nevedi κατά Productschap Diervoeder
   (Υπόθεση C-194/04)
   (2004/C 179/07)
   Με απόφαση της 22ας Απριλίου 2004, η οποία περιήλθε στη Γραμματεία του Δικαστηρίου των Ευρωπαϊκών Κοινοτήτων στις 27 Απριλίου 2004, το rechtbank 's-Gravenhage, στο πλαίσιο της διαφοράς μεταξύ Nederlandse Vereniging Diervoederindustrie Nevedi και Productschap Diervoeder που εκκρεμεί ενώπιόν του, ζητεί από το Δικαστήριο την έκδοση προδικαστικής αποφάσεως επί των εξής ερωτημάτων:
   
               1.
            
            
               Είναι το άρθρο 1 παράγραφος 1 στοιχείο β) της οδηγίας 2002/2/ΕΚ (1) ή/και το άρθρο 1 παράγραφος 4 της οδηγίας 2002/2/ΕΚ, κατά το μέρος που το τελευταίο άρθρο τροποποιεί το άρθρο 5γ παράγραφος 2 στοιχείο α), της οδηγίας 79/393/ΕΟΚ επιβάλλοντας την αναγραφή ορισμένων ποσοστών, ανίσχυρα επειδή:
               
                           α)
                        
                        
                           το άρθρο 152 παράγραφος 4 στοιχείο β), ΕΚ δεν μπορεί να αποτελέσει τη νομική βάση τους;
                        
                     
                           β)
                        
                        
                           προσβάλλουν θεμελιώδη δικαιώματα, όπως το δικαίωμα ιδιοκτησίας και το δικαίωμα ελεύθερης ασκήσεως επαγγέλματος;
                        
                     
                           γ)
                        
                        
                           παραβιάζουν την αρχή της αναλογικότητας;
                        
                     
         
               2.
            
            
               Αν πληρούνται οι προϋποθέσεις υπό τις οποίες ένα εθνικό δικαστήριο κράτους μέλους έχει την εξουσία να αναστείλει την εκτέλεση αμφισβητουμένης πράξεως κοινοτικού οργάνου, και ειδικότερα η προϋπόθεση ότι ερώτημα σχετικά με το κύρος της αμφισβητουμένης αυτής πράξεως έχει ήδη τεθεί στο Δικαστήριο από εθνικό δικαστήριο αυτού του κράτους μέλους, έχουν τότε και οι αρμόδιες διοικητικές αρχές των λοιπών κρατών μελών την εξουσία, χωρίς δικαστική παρέμβαση, να αναστείλουν την εφαρμογή της αμφισβητουμένης πράξεως έως ότου το Δικαστήριο αποφανθεί επί του κύρους της πράξεως αυτής;
            
         
      (1)  EE L 63 της 6.3.2002, σ. 23.